text: Seniorjobbere i Kolding skal hjælpe ældre på indkøb
  06 juni 2013 kl. 06.00
  Knap 500 ældre i Kolding er blevet visiteret til indkøb. Ansættelse af personer i seniorjob, gør det muligt at hjælpe svagelige ældre, så de selv kan handle ind.
  Det er ifølge formanden for Seniorudvalget i kolding, Søren Rasmussen (DF), alt for dyrt at lade en hjemmehjælper ledsage en borger til en forretning, men nu har kommunen fundet en alternativ løsning.
  Personer i senioerjob skal følge de ældre på vej.
  - Jeg tror alle kan sætte sig ind i, at det er vigtigt selv, at kunne se og følge de varer, som man skal købe. Man vil også gerne selv vælge i butikken og se hvad der er af tilbud og nyheder, fortæller en glad Søren Rasmussen.
  - Det er jo ikke nogen hemmelighed, at vi i Kolding har lagt hovederne i blød for, at finde kreative løsninger på det vi ellers ikke kan finde økonomi til. Vi blev bremset af lovgivningen i vores såkaldte "støvsugerfidus", hvor vi ville konvertere tid fra støvsugning til menneskelig omsorg. Men denne gang er vi helt sikre på, at der ikke er i konflikt med nogen lovgivning.
  Kolding Kommunes visitation går nu i gang med at kontakte de 500 borgere, der er blevet visiteret til indkøb.
  De, der tager imod tilbuddet, vil få halvanden times ledsagelse hver uge, hvor de kan komme ud og handle.
  